**Tracică**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trec fugitiv sălbatice vedenii

prin colțul ochiului zvâcnind ritmat;

Sunt pași nepământeni ce nu ating pământul...

Printre desișuri penumbrele se zbat,

se-aud mici pâlpâiri de-ntemnițate raze

scoțând vlăstarele de corn, răscolitor;

Își răsucesc esența pe adieri de vânturi

spre Soarele-străpunge-cu-sulița-un-nor.

Cu ochiul aurit, din mărginimi de codru,

stăpânitoarea Bendis privește spre câmpii

și își întinde arcul nemărginind întinsuri

- în vânt vibrează coarda, sub timpuri arămii.

Prin grâiele înalte își paște caii Rhesus\*

- zăpezile montane n-au puritatea lor -,

năvalnice copite smulgând în urmă vântul

își poart-argintu-n coamă spre porți de Ilion...

Notă\*

Rhesus - Rhesus a fost conform Iliadei fiul lui Eioneus, un rege legendar trac care a participat la războiul troian de partea Ilionului.(Troiei)